
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL SEIMO NUTARIMO „DĖL LIETUVOS EDUKOLOGIJOS UNIVERSITETO IR ALEKSANDRO STULGINSKIO UNIVERSITETO REORGANIZAVIMO PRIJUNGIMO PRIE LIETUVOS VYTAUTO DIDŽIOJO UNIVERSITETO BŪDU IR VYTAUTO DIDŽIOJO UNIVERSITETO STATUTO PATVIRTINIMO“ PROJEKTO

2018-05-31 Nr. XIIIP-1802(2)
Vilnius

Įvertinę projekto atitiktį Konstitucijai, galiojantiems įstatymams, teisėkūros principams ir teisės technikos taisyklėms, teikiame šias pastabas:
1. Siekiant nutarimo projekto nuostatų sistemiškumo ir aiškumo, siūlytina nutarimo projekto 2 straipsnio 1 ir 2 punktais atskirai patvirtinti Lietuvos edukologijos universiteto ir Aleksandro Stulginskio universiteto reorganizavimo prijungimo prie Vytauto Didžiojo universiteto būdu sąlygas ir Vytauto Didžiojo universiteto statutą. Tuo tarpu Seimo pritarimas Lietuvos edukologijos universiteto ir Aleksandro Stulginskio universiteto reorganizavimo prijungimo prie Vytauto Didžiojo universiteto būdu planui turi būti dėstomas atskirame straipsnyje.
2. Nėra aiškus projekto 2 straipsnio 2 dalyje nurodyto Seimo pritarimo Lietuvos edukologijos universiteto ir Aleksandro Stulginskio universiteto reorganizavimo prijungimo prie Vytauto Didžiojo universiteto būdu planui tikslas bei teisinės pasekmės. Atkreiptinas dėmesys, kad pats Seimo pritarimas ar nepritarimas pateiktam planui, kaip neprivalomam reorganizavimo procedūros dokumentui,  jokių realių teisinių pasekmių nesukels, nes reorganizavimas bus vykdomas pagal Seimo patvirtintas reorganizavimo sąlygas. Tuo labiau neaiškus nepritarimo plano V skyriui išskyrimas, kas savo ruožtu išreiškia tik deklaratyvią Seimo poziciją tam tikrais reorganizavimo plane numatytais klausimais.
3. Projektu tvirtinamų Lietuvos edukologijos universiteto ir Aleksandro Stulginskio universiteto reorganizavimo prijungimo būdu prie Vytauto Didžiojo universiteto sąlygų (toliau - Reorganizavimo sąlygos) 1 punkte vietoj žodžių „universiteto sąlygos“ įrašytini žodžiai „universiteto sąlygomis“.
4. Reorganizavimo sąlygų 8 punkte turi būti patikslintas naujo Vytauto Didžiojo universiteto akademinio padalinio pavadiniams, nes šiame punkte naudojami du skirtingi pavadinimai - „Švietimo akademija“ bei „Edukologijos akademija“.
5. Tikslintina Reorganizavimo sąlygų 13 punkte nurodyta data iki kurios Lietuvos edukologijos universiteto studijų programos perregistruojamos į Vytauto Didžiojo universiteto studijų programas.
6. Reorganizavimų sąlygų 17 punkte brauktini skliaustuose nurodyti Vyriausybės 2001 m. sausio 5 d. nutarimo Nr. 16 pakeitimai.
7. Siekiant teisinio aiškumo, Reorganizavimo sąlygų 24 punkte po žodžių „iki Lietuvos edukologijos universiteto reorganizavimo“ įrašytini žodžiai „procedūrų pradžios“. Analogiškai pildytinas ir reorganizavimo sąlygų 25 punktas. 
8. Seimo nutarimo projektu tvirtinamo Vytauto Didžio universiteto statuto (toliau – Statutas) 5 punkte nustatyta, kad universitete rengiami įvairių mokslo ir studijų krypčių bakalaurai, magistrai ir mokslo (meno) daktarai. Atkreiptinas dėmesys į tai, kad Mokslo ir studijų įstatyme nustatyta, kad bakalauras, magistras, mokslo daktaras ir meno daktaras yra aukštojo mokslo kvalifikacijos, suteikiamos asmenims, baigusiems atitinkamos pakopos studijas. Todėl statuto nuostatos turi būti tikslinamos, numatant, kad universitete kvalifikaciniai laipsniai ir kitos aukštojo mokslo kvalifikacijos ne rengiamos, o teikiamos.
9. Statuto 14 punkto 5 ir 6 papunkčiai nedera su Mokslo ir studijų įstatymo 55 straipsniu, kuriame nustatytas baigtinis atvejų, kada valstybinėje aukštojoje mokykloje gali būti dėstoma užsienio kalba, sąrašas. Tuo tarpu minėtuose punktuose iš esmės nustatyta, kad bet kokia studijų programa ar studijų dalykas Vytauto Didžiojo universitete galėtų būti dėstoma užsienio kalba, jei senatas ar rektorius taip nuspręstų.
10. Statuto 30 punkto 19 papunktis ir 17 punkto 11 papunktis derintini tarpusavyje, nes 17 punkte įtvirtinta tik Tarybos teisė svarstyti Universiteto vidaus teisės aktus ir sprendimus ir teikti argumentuotą atsakymą dėl jų, o 30 punkte jau netiesiogiai įtvirtinti Tarybos įgalinimai panaikinti teisės aktus. 
11. Statuto 33 punktas taisytinas, nurodant, kokiu principu vadovaujantis būtų perskirstomos akademinių padalinių atstovavimo senate bei kitų asmenų buvimo senate proporcijos bei atšaukiami iš pareigų jau paskirti senato nariai, jeigu iki naujo padalinio įsteigimo Senato sudėtis jau siekė statuto 31 punkte nustatytą didžiausią senato narių skaičių. 
12. Statuto 51 punkte numatyta garantija rektoriui ir prorektoriams, pasibaigus jų kadencijai, be konkurso 5 metams grįžti į iki kadencijos ar per kadenciją eitas dėstytojo ar mokslo darbuotojo pareigas. Atkreiptinas dėmesys, kad Mokslo ir studijų įstatyme tokia galimybė nėra numatyta. Vadovaujantis Mokslo ir studijų įstatymo 72 straipsniu, į dėstytojų ir mokslo darbuotojų pareigas asmenys priimami 5 metų kadencijai, o antrą kartą laimėjus konkursą toms pačioms pareigoms eiti – neterminuotai. Siūlytina nustatyti galimybę grįžti į anksčiau eitas pareigas iki jau pradėtos (iki paskyrimo rektoriumi ar prorektoriumi) eiti 5 metų kadencijos pabaigos (jeigu buvo nustatyta kadencija) arba toliau eiti pareigas (jeigu darbo sutartis buvo neterminuota). Analogiškos pastabos taikytinos ir Statuto 64, 77, 80 punktams.
13. Statuto 59 punkto 3 papunktyje po žodžių „kandidatūrą iš“ įrašytinas žodis „akademijos“.
14. Siekiant teisinio aiškumo, Statuto 60 punkte turi būti nustatyta, kas ir kokia tvarka renka Akademijos kanclerį.
15. Statuto 65 punkto tekstas turi būti dėstomas atskirai nuo statuto 64 punkto teksto.
16. Statuto 133 punkte, derinant su Mokslo ir studijų įstatymo 53 straipsnio 12 dalimi, vietoj žodžio „dvigubas“ įrašytini žodžiai „dviejų krypčių“.

